Eiffeltoring ontruim ná bomdreigementEiffeltoring Sowat 1 400 besoekers aan die Eiffeltoring in Parys, Frankryk, is Saterdag ontruim nadat ‘n anonieme bomdreigement ontvang is. Die wêreldberoemde monument is weer vir die publiek oopgestel nadat die polisie, ná ‘n twee en ‘n half urelange soektog, geen verdagte voorwerpe opgelewer het nie. Die telefoonoproep is uit een van Parys se voorstede gemaak en die dreigement was vir Saterdagaand om 21:30. Die polisie se teen-terrorisme-beamptes ondersoek steeds die voorval. Bomdreigemente teen monumente en openbare plekke gebeur gereeld in Parys, maar elkeen word in ‘n baie ernstige lig beskou. Sekuriteit is regoor Frankryk opgeskerp weens dreigemente teen die land oor sy militêre veldtog teen Islamiste in sy voormalige kolonie, Mali.